Diari Oficial de la Generalitat Valenciana


Sumari del DOGV 2975, del 21-04-1997 (1997/6406)

ACORD de 30 de gener de 1997, de la Comissió Territorial d'Urbanisme de València que fa referència a l'homologació del sector Campo Arenal i a la modificació puntual del sòl urbà limítrof al sector nord del municipi de Manises.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2975

Data del DOGV
:   21-04-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/6406


Data del document
:   30-01-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 30 de gener de 1997, de la Comissió Territorial d'Urbanisme de València que fa referència a l'homologació del sector Campo Arenal i a la modificació puntual del sòl urbà limítrof al sector nord del municipi de Manises.  
La Comissió Territorial d'Urbanisme de València, en la sessió celebrada el dia 30 de gener de 1997, va adoptar l'acord següent:  
"Vist l'expedient tramés per l'Ajuntament de Manises, que fa referència a l'homologació del sector Campo Arenal i a la modificació puntual del sòl urbà limítrof al nord del sector, i de conformitat amb els següents  
Antecedents de fet  
Primer  
El projecte se sotmet a informació pública per mitjà de l'acord del ple de l'Ajuntament en la sessió celebrada el dia 23 d'abril de 1996 i, després del pertinent període d'informació pública, en el qual no es van presentar al·legacions, va ser aprovat provisionalment el mateix òrgan el 8 de juliol de 1996.  
Segon  
El projecte consta de memòria justificativa, plànols d'informació, plànols d'ordenació i annex que recull el conveni urbanístic. A més, s'incorpora l'estudi d'impacte ambiental. S'han tramés 3 còpies del projecte, que estan correctament diligenciades.  
Tercer  
L'àmbit d'actuació d'aquest expedient es troba inclòs dins de la delimitació d'àrea de reserva per a patrimoni municipal de sòl, amb destinació a usos industrials, que es va qualificar així en la modificació número 1 del Pla General de Manises, que va ser aprovada per la Comissió Territorial d'Urbanisme en la sessió celebrada el dia 10 de maig de 1994.  
L'àmbit d'actuació se situa al sud de la carretera VP-6116 i a l'oest del Pla Parcial Mas de l'Oli i compren una superfície total de 56.486 m2.  
Aquesta actuació sorgeix del conveni subscrit entre l'Ajuntament de Manises i les entitats mercantils Marvib Valenciana, SL, i Distribuidora Internacional de Alimentación, SA, el 20 de gener de 1995, les estipulacions del qual fan referència, fonamentalment, a la manera de gestió de l'actuació, al pagament del preu just de l'expropiació en terrenys, amb la concreció dels percentatges d'adjudicació de terrenys, i a possibilitar l'ampliació de les instal·lacions de l'empresa DIA.  
A més de tot això, s'elimina un vial que separava el sòl urbà situat al nord del sector amb l'àmbit del mateix sector Campo Arenal. Es justifica per la necessitat d'ampliació de les instal·lacions de l'empresa DIA i perquè aquest vial ja en va perdre la continuïtat cap a l'est quan va ser suprimit en el Pla Parcial Mas de l'Oli per a fer possible també l'ampliació de la indústria MB.  
Amb tot això, l'ordenació la formen una gran illa (que inclou una part de sòl urbà i una part de sòl urbanitzable) i un vial perimetral.  
Les determinacions recollides en el projecte són les especificades en l'article 17 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Quart  
Manises té Pla General d'Ordenació Urbana aprovat definitivament per la Comissió Territorial d'Urbanisme el 22 de desembre de 1988 i tenia 25.752 habitants l'1 de gener de 1990.  
Cinquè  
La Comissió Territorial d'Urbanisme de València, en sessions celebrades el 27 de novembre i el 19 de desembre de 1996, va adoptar els acords de suspendre l'aprovació definitiva del projecte de què tractem atesa l'existència de deficiències, que en síntesi consistien que hi havia informes desfavorables emesos pels organismes competents en matèria de carreteres, com també que es considerava necessari donar una solució de conjunt a la trama viària pròpia del sector objecte d'actuació.  
Sisè  
El 29 de gener de 1997 va entrar en el Registre dels serveis territorials d'Urbanisme la documentació tramesa per l'Ajuntament, aprovada en la sessió plenària municipal celebrada el 28 de gener, la qual consisteix en un plànol d'ordenació sobre els accessos concrets del sector i una sèrie de compromisos que, en síntesi, es resumeixen en els següents:  
La UE-2 no serà programada ni desenvolupada fins que no s'haja dissenyat la franja de reserva de sòl per a la futura ampliació del by-pass.  
No podran concedir-se llicències en el sector Campo Arenal mentre no s'haja urbanitzat o es garantesca la urbanització simultània a l'edificació del viari comú a aquest sector i al del Mas de l'Oli.  
La resta dels terrenys classificats actualment pel PGOU de Manises com a sòl no urbanitzable de reserva industrial, no serà objecte de noves homologacions a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, fins que no es faça un estudi integral d'un nou viari estructurador, com a alternativa a la utilització de la carretera provincial VP-6116, a fi de no sobrecarregar aquesta infrastructura i de facilitar-ne la descongestió.  
Setè  
El 30 de gener es van rebre informes del Ministeri de Foment i de la Diputació Provincial (Vies i Obres) favorables al projecte, una vegada examinada la documentació esmentada en el punt anterior, i s'observava a més la desaparició de les deficiències urbanístiques que presentava el projecte.  
Fonaments de dret  
Primer  
L'expedient està complet i s'ha tramitat d'acord amb el que estableix l'article 52, en relació amb la disposició transitòria primera, els dos preceptes de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Segon  
A la vista de la nova documentació tramesa es consideren esmenades les deficiències que impedien l'aprovació definitiva del projecte, tant les indicades en els informes sectorials, com les d'índole urbanística.  
Tercer  
La Comissió Territorial d'Urbanisme és l'òrgan competent per a emetre dictamen resolutori sobre l'homologació dels plans urbanístics de municipis de menys de 50.000 habitants, de conformitat amb el que estableix el text de la instrucció de planejament 1/1996, sobre l'homologació dels plans d'urbanisme a la Llei 6/1994, en relació amb l'article 10.A, per remissió de l'article 9.1, els dos del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Acorda: aprovar definitivament l'homologació del sector Campo Arenal i la modificació puntual del sòl urbà limítrof al nord del sector, del Pla General d'Ordenació Urbana de Manises.  
L'Ajuntament de Manises haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta publicació.  
Tot això, sense perjudici que es puga interposar qualsevol altre recurs que s'estime oportú.  
València, 30 de gener de 1997.- El secretari de la Comissió Territorial d'Urbanisme de València: José Manuel Palau Navarro.